****

Európska únia

Európsky fond regionálneho

rozvoja

**Metodický pokyn CKO č. 38**

**verzia 1**

**Programové obdobie 2014 – 2020**

|  |  |
| --- | --- |
| **Vec:** | k rizikovo orientovanému prístupu pre výkon administratívnej finančnej kontroly ŽoP |
| **Určené pre:** | Riadiace orgány  Sprostredkovateľské orgány |
| **Na vedomie:** | Certifikačný orgán  Orgán auditu  Gestori horizontálnych princípov |
| **Vydáva:** | Centrálny koordinačný orgán  Ministerstvo investícií, regionálneho rozvoja a informatizácie SR  v súlade s kapitolou 1.2, ods. 3, písm. b) Systému riadenia európskych štrukturálnych a investičných fondov |
| **Záväznosť:** | Metodický pokyn má záväzný charakter v celom rozsahu, ak v jeho texte nie je pri konkrétnom ustanovení uvedené inak. |
| **Počet príloh:** | 6 |
| **Dátum vydania:** | 13.10.2022 |
| **Dátum účinnosti:** | 13.10.2022 |
| **Schválil:** | **JUDr. Denisa Žiláková**  generálna riaditeľka sekcie centrálny koordinačný orgán |

Obsah

[1 Zoznam skratiek 2](#_Toc111827135)

[2 Úvod 3](#_Toc111827136)

[3 Definícia základných pojmov 4](#_Toc111827137)

[4 Všeobecné ustanovenia 5](#_Toc111827138)

[5 Popis základných charakteristík a princípov modelu AR 6](#_Toc111827139)

[6 Špecifikácia jednotlivých prvkov modelu AR 12](#_Toc111827140)

[Individuálny model AR a jeho správa, výkon rizikovej analýzy 12](#_Toc111827141)

[Výkon AFK ŽoP 13](#_Toc111827142)

[Overovanie funkčnosti modelu AR 13](#_Toc111827143)

[7 Aktualizácia modelu AR 16](#_Toc111827144)

[8 Prechodné ustanovenia 16](#_Toc111827145)

[9 Záverečné ustanovenia 16](#_Toc111827146)

[10 Zoznam príloh 17](#_Toc111827147)

1 Zoznam skratiek

|  |  |
| --- | --- |
| AFK | Administratívna finančná kontrola |
| AK | Administratívne kapacity |
| AR | Analýza rizík |
| CKO | Centrálny koordinačný orgán |
| CO | Certifikačný orgán |
| COV | Celkové oprávnené výdavky |
| DRF | Doplnkový rizikový faktor |
| EFRR | Európsky fond regionálneho rozvoja |
| EK | Európska komisia |
| ENRF | Európsky námorný a rybársky fond |
| EP | Európsky parlament |
| ESF | Európsky sociálny fond |
| EŠIF | Európske štrukturálne a investičné fondy |
| EÚ | Európska únia |
| HH | Hraničná hodnota rizikového indexu |
| FKnM | Finančná kontrola na mieste |
| IMAR | Individuálny model analýzy rizík |
| ITMS2014+ | IT monitorovací systém |
| KF | Kohézny fond |
| KT | Kontingenčná tabuľka |
| KZ | Kontrolný zoznam |
| MP | Metodický pokyn |
| NFP | Nenávratný finančný príspevok |
| NK | Národný koordinátor |
| NV | Neoprávnené výdavky |
| NZR | Nezrovnalosť |
| OP | Operačný program |
| P | Prijímateľ |
| PM | Projektový manažér |
| PO | Programové obdobie |
| RA | Riziková analýza |
| RF | Rizikový faktor (základný) |
| RI | Rizikový index |
| RO | Riadiaci orgán |
| SO | Sprostredkovateľský orgán |
| SR | Slovenská republika |
| VO | Verejné obstarávanie |
| VRF | Vylučovací rizikový faktor |
| ŽoNFP | Žiadosť o nenávratný finančný príspevok |
| ŽoP | Žiadosť o platbu |

2 Úvod

1. Ministerstvo investícií, regionálneho rozvoja a informatizácie SR ako CKO vydáva tento Metodický pokyn k rizikovo orientovanému prístupu pre výkon AFK ŽoP (ďalej aj „metodický pokyn“) v súlade s kapitolou 3.3.6.2.2 ods. 15 Systému riadenia EŠIF, verzia 12. V prípade projektov, u ktorých sa neuzatvára zmluva o NFP a NFP sa poskytuje len   
   na základe rozhodnutia o schválení ŽoNFP (t. j. v prípadoch, kedy prijímateľ a poskytovateľ je tá istá osoba) postupuje RO rovnako ako v prípade zmluvy o NFP.
2. Cieľom tohto metodického pokynu je definovať základné pravidlá rizikovo orientovaného prístupu pre výkon AFK ŽoP. Pravidlá upravené platným Systémom riadenia EŠIF ako aj platnými metodickými pokynmi, vzormi a výkladmi vydávanými CKO zostávajú zachované. RO, ktoré sú zodpovedné za implementáciu operačných programov v rámci PO 2014-2020 sa môžu rozhodnúť, či rizikovo orientovaný prístup v zmysle MP budú pri výkone AFK ŽoP aplikovať. Ak RO využije možnosť výkonu AFK ŽoP aplikáciou rizikovo orientovaného prístupu pre výkon AFK ŽoP, tieto pravidlá zapracuje do svojej riadiacej dokumentácie a zamestnanci sa riadia týmito postupmi.
3. Metodický pokyn definuje nielen koncepčné východiská a princípy, ale aj praktický postup pri využívaní rizikovo orientovaného prístupu pre výkon AFK ŽoP pre RO v PO 2014-2020.
4. Pravidlá podľa tohto metodického pokynu sa primerane použijú aj pre programy cezhraničnej spolupráce.
5. V prípade písomného splnomocnenia SO vykonávaním časti úloh RO je RO povinný zabezpečiť plnenie úloh vyplývajúcich z tohto metodického pokynu zo strany SO v rozsahu danom zmluvou o vykonávaní časti úloh riadiaceho orgánu sprostredkovateľským orgánom.

3 Definícia základných pojmov

1. Administrátor modelu AR – zamestnanec CKO alebo RO vykonávajúci systémovú správu modelu AR, koordinačné a metodické činnosti, t. j. najmä overovanie funkčnosti modelu AR a naň nadväzujúce prípadné úpravy modelu AR vrátane úpravy šablóny IMAR.
2. Doplnkové rizikové faktory (ďalej aj „DRF“) - rizikové faktory vzťahujúce sa na implementáciu projektu, ktoré nie je možné zhodnotiť v čase uzatvárania zmluvy o NFP ako súčasť základnej analýzy rizík. Samotná implementácia projektu môže meniť prvotne identifikovanú rizikovosť projektu, ktorá bola vypočítaná na základe základných rizikových faktorov.
3. Formálna kontrola - overenie len relevantných skutočností predloženej ŽoP a jej príloh v rozsahu označených kontrolných otázok vo vzore CKO č.13, ak rizikový index projektu nepresahuje stanovenú hraničnú hodnotu RI.
4. Hraničná hodnota rizikového indexu (ďalej aj „HH“) - hodnota, ktorá stanovuje deliacu líniu medzi rizikovými a nerizikovými, resp. viac a menej rizikovými projektami v čase prijatia danej ŽoP v ITMS2014+. Stanovená hraničná hodnota RI podmieňuje rozsah výkonu AFK ŽoP zo strany RO, t. j. či daná ŽoP bude podliehať formálnej kontrole alebo úplnej kontrole.
5. Individuálny model analýzy rizík (ďalej aj „IMAR“) - je základný nástroj rizikovo orientovaného prístupu pre výkon AFK ŽoP a má podobu súboru rizikových faktorov (základných, doplnkových a vylučovacích) s preddefinovanými agregačnými vzťahmi umožňujúcimi kalkuláciu rizikového indexu projektu (okrem vylučovacích, ktoré nemajú vplyv na kalkuláciu rizikového indexu projektu). Ide o kvantitatívny model založený na priebežnom vyhodnocovaní rizikovosti projektu v podobe kalkulácie rizikového indexu konkrétneho projektu.
6. Kategória rizikového faktoru - kategorizácia/špecifikácia príslušného rizikového faktora podľa miery rizikovosti.
7. Nerizikový projekt – projekt, ktorého rizikový index projektu neprevyšuje stanovenú hraničnú hodnotu RI. Na nerizikovom projekte sa vykonáva len formálna kontrola.
8. Priepustnosť modelu AR - neurčenie takých ŽoP do úplnej kontroly, pri ktorých boli po vykonaní AFK ŽoP identifikované neoprávnené výdavky (opätovnou AFK ŽoP, certifikačným overovaním, auditmi, atď.).
9. Referenčný dátum – dátum projektovej udalosti počas implementácie projektu, na základe ktorej sa vykonáva záznam do IMAR (napr. dátum účinnosti zmluvy o NFP, dátum účinnosti zmeny zmluvy o NFP, prijatie ŽoP v ITMS2014+ a pod.). Prehľad referenčných dátumov jednotlivých rizikových faktorov podľa ich vzniku je uvedený v tabuľke 1 Prílohy 2 tohto metodického pokynu.
10. Riziko - pravdepodobnosť výskytu udalosti s nepriaznivým vplyvom na dosiahnutie očakávaných cieľov alebo splnenie úloh.
11. Riziková analýza (ďalej aj „RA“ alebo „AR“) - porovnanie dosiahnutého celkového rizikového indexu projektu v čase prijatia danej ŽoP v ITMS2014+ so stanovenou hraničnou hodnotou rizikového indexu projektu.
12. Rizikový index projektu (ďalej aj „RI“) - je kombináciou rizikovosti projektu a ŽoP, t. j. rizikových faktorov týkajúcich sa projektu a rizikových faktorov týkajúcich sa predloženej ŽoP. Vzniká agregáciou hodnôt za jednotlivé základné a doplnkové rizikové faktory. Rizikový index projektu, určujúci celkovú rizikovosť projektu v čase prijatia ŽoP v ITMS2014+, sa aktualizuje priebežne podľa toho, ako sa vykonávajú jednotlivé záznamy do IMAR.
13. Rizikový projekt – projekt, ktorého rizikový index projektu je rovný alebo vyšší ako je stanovená hraničná hodnota RI.
14. Vylučovacie rizikové faktory (ďalej aj „VRF“) - rizikové faktory, ktoré sa nezahŕňajú do kvantifikácie rizikového indexu projektu. V prípade existencie rizika podľa týchto rizikových faktorov v danom čase na projekte, všetky ŽoP podliehajú úplnej kontrole, bez ohľadu na dosiahnutý rizikový index v rámci komponentu kvantitatívnych rizikových faktorov.
15. Úplná kontrola - overenie všetkých skutočností predloženej ŽoP, minimálne v rozsahu kontrolných otázok s predmetom kontroly ŽoP (4A – Žiadosť o platbu, 4B – Žiadosť o platbu – poskytnutie zálohovej platby, 4C – Žiadosť o platbu – zúčtovanie predfinancovania) vzoru CKO č. 13.
16. Základné rizikové faktory (ďalej aj „ZRF“) - rizikové faktory, ktoré indikujú rizikovosť projektu ešte pred začatím jeho implementácie. Základnými rizikovými faktormi je zabezpečená prvotná kategorizácia projektu v čase uzatvorenia zmluvy o NFP.

4 Všeobecné ustanovenia

1. Rizikový prístup k výkonu AFK ŽoP sa vykonáva v súlade s ustanovením § 7 ods. 3 zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení nesk. predpisov, § 8 ods. 1 zákona č. 357/2015 Z. z. o finančnej kontrole a audite a o zmene a doplnení niektorých zákonov v znení nesk. predpisov a kapitoly 1.7 usmernenia pre členské štáty o overovaní zo strany riadiaceho alebo sprostredkovateľského orgánu (programové obdobie 2014 – 2020) EGESIF\_14-0012\_02 final 17/09/2015.
2. Súčasný systém implementácie EŠIF je zo strany EK, Európskeho dvora audítorov, členských krajín a prijímateľov hodnotený ako zložitý, administratívne náročný, s vysokou pravdepodobnosťou vzniku chýb a vysokých nákladov na všetkých úrovniach kontroly. EK za účelom zefektívnenia systému kontrol presadzuje zabezpečiť cielenejší a proporcionálnejší výkon kontrol vo vzťahu k riziku projektov.
3. Jedným zo zásadných opatrení pre zjednodušenie systému EŠIF, ktoré je presadzované zo strany EK, je zníženie rozsahu overovania zo strany RO posunom k overovaniu založenom na analýze rizika. Z uvedeného opatrenia vyplývajú nasledovné ciele nového prístupu ku kontrolám založeným na hodnotení rizík projektov:
   1. zvýšenie kvality a rýchlosti výkonu kontrol - alokovať uvoľnené kontrolné administratívne kapacity EŠIF na výkon kontrol rizikových projektov;
   2. zníženie administratívnej záťaže vo vzťahu ku kontrolám ŽoP pri nízkorizikových projektoch:
      1. úroveň RO: nižší počet ŽoP podliehajúcich overeniu v plnom rozsahu umožňuje efektívnejšie využitie kapacít; zvýšenie kvality kontrol pri rizikových projektoch;
      2. úroveň Prijímateľa: rýchlejšie vykonanie kontroly zo strany RO umožňuje zrýchlenie toku finančných prostriedkov.
4. Rizikovo orientovaný prístup pre výkon AFK ŽoP je uplatňovaný prostredníctvom tzv. modelu analýzy rizík (ďalej aj „model AR“) a je založený na výkone rizikovej analýzy zo strany RO, ktorá určí rozsah vykonania AFK ŽoP. Vykonanie AFK ŽoP môže byť buď v rozsahu len formálnej kontroly alebo úplnej kontroly. Určujúcim faktorom je rizikový index projektu v čase prijatia danej ŽoP v ITMS2014+.
5. Navrhovaný spôsob výkonu AFK ŽoP zo strany RO umožňuje:
   1. cielenejší a proporcionálnejší výkon prvostupňových kontrol, nakoľko predmetom úplnej kontroly budú ŽoP, pri ktorých existuje najvyššie riziko vzniku neoprávnených výdavkov a nesplnenia cieľov projektu (projekty s rizikovým indexom rovným alebo nad stanovenou hraničnou hodnotou rizikového indexu);
6. zefektívnenie výkonu kontrol, nakoľko menej rizikové projekty budú kontrolované v nižšej miere detailu (t. j. so zameraním sa na relevantné skutočnosti v danom čase), čo umožní zrýchlenie a promptnejšie čerpanie alokovaných finančných prostriedkov (projekty s rizikovým indexom nižším ako je stanovená hraničná hodnota rizikového indexu).
7. Pre potreby získania primeraného uistenia sa, že aktuálne nastavenie modelu AR spĺňa všetky jeho požadované parametre, tzn. že je stále použiteľný a funguje efektívne, je potrebné zo strany RO pravidelne overovať správnosť jeho nastavenia. Overovanie správnosti nastavenia modelu AR zahŕňa jeho pravidelnú validáciu.
8. Model AR sa neuplatňuje pre nasledujúce typy ŽoP: poskytnutie zálohovej platby, zúčtovanie predfinancovania a ŽoP projektov, kde z dôvodu prebiehajúceho skúmania aj naďalej prebieha financovanie projektu, ale ŽoP nie sú zahrňované do súhrnnej žiadosti o platbu/mimoriadnej súhrnnej žiadosti o platbu do momentu potvrdenia ich zákonnosti, oprávnenosti a správnosti. V týchto prípadoch sa AFK ŽoP vykoná formou úplnej kontroly ŽoP bez potreby vypracovania IMAR za účelom zistenia porovnania celkového RI projektu v čase prijatia danej ŽoP v ITMS2014+ so stanovenou hraničnou hodnotou RI. Týmto však povinnosť zaznamenania projektovej udalosti zostáva zachovaná.

5 Popis základných charakteristík a princípov modelu AR

1. Model AR predstavuje rizikovo orientovaný prístup pre výkon AFK ŽoP, ktorý určuje, či bude ŽoP overená v rozsahu formálna alebo úplná kontrola. Uvedené rozhodnutie je vykonané na základe porovnania rizikového indexu projektu a hraničnej hodnoty RI. Rizikový index projektu vzniká agregáciou hodnôt za jednotlivé základné a doplnkové rizikové faktory a určuje celkovú rizikovosť projektu v čase prijatia predmetnej ŽoP v ITMS2014+ (v prípade programov cezhraničnej spolupráce aj na NK). Hraničná hodnota RI stanovuje deliacu líniu medzi rizikovými a nerizikovými, resp. viac a menej rizikovými projektami v čase prijatia danej ŽoP v ITMS2014+. Rozsah overenia je stanovený nasledovne:
   1. rizikový index projektu ≥ ako stanovená hraničná hodnota RI, ŽoP bude overená v rozsahu úplná kontrola;
   2. rizikový index projektu < ako stanovená hraničná hodnota RI, ŽoP bude overená v rozsahu formálna kontrola.
2. Rizikovo orientovaný prístup pre výkon AFK ŽoP pozostáva z nasledujúcich prvkov:
3. **IMAR** je nástroj rizikovo orientovaného prístupu pre výkon AFK ŽoP.Jeho vznik a nastavenie je vykonané na základe kvantitatívnej a kvalitatívnej analýzy korelácií vzniku neoprávnených výdavkov a rizikových faktorov, a to na základe historických údajov z implementácie projektov v ITMS2014+. Model AR je tvorený dvoma oddelenými komponentami:
   * 1. Komponent kvantitatívnych rizikových faktorov – súbor rizikových faktorov, ktorých priebežné vyhodnocovanie stanovuje rizikovosť projektu v podobe kalkulácie RI projektu v čase prijatia danej ŽoP v ITMS2014+. Kvantitatívne rizikové faktory sú rozdelené nasledovne:

* Základné rizikové faktory - indikujú rizikovosť projektu ešte pred začatím jeho implementácie a zabezpečujú prvotnú kategorizáciu projektu v čase uzatvorenia zmluvy o NFP.
* Doplnkové rizikové faktory – sa vzťahujú na implementáciu projektu a nie je ich možné zhodnotiť v čase uzatvárania zmluvy o NFP. Implementácia projektu môže meniť prvotne identifikovanú rizikovosť projektu, ktorá bola vypočítaná na základe základných rizikových faktorov.
  + 1. Komponent vylučovacích rizikových faktorov – súbor rizikových faktorov, ktoré majú vylučovaciu povahu. Vylučovacia povaha týchto rizikových faktorov spočíva v tom, že ak sa dané riziko v projekte vyskytuje, všetky ŽoP počas trvania tohto rizika, bez ohľadu na RI projektu, podliehajú úplnej kontrole.

Charakteristika vylučovacích rizikových faktorov je nasledovná:

* Vo všeobecnosti nadväzujú na identifikované riziká/zistenia prostredníctvom systémov/databáz ako napr. ARACHNE, FOAF, ORSR, využívaných v prostredí EŠIF;
* Ich prítomnosť v rámci projektu je postačujúca na úrovni podozrenia, t. j. ich prvotná identifikácia zo strany RO nemusí byť neskôr potvrdená;
* Na definitívne potvrdenie, resp. vyvrátenie ich prítomnosti na projekte je potrebné zo strany RO získať presvedčivé dôkazy z relevantných dostupných zdrojov (napr. z národných databáz - Daňový úrad, Sociálna poisťovňa, Finančná správa, Obchodný register SR a pod., projektová dokumentácia a pod.). V prípade, že sa na základe získaných dôkazov zo strany RO nepotvrdí podozrenie ich prítomnosti na projekte, nastáva zo strany RO uplatňovanie rizikovo orientovaného prístupu pre výkon AFK ŽoP s ohľadom na dosiahnutý RI.

IMAR sa využíva v dvoch primárnych procesoch, t. j. procesoch priamo využívajúcich IMAR daného projektu:

* + 1. Správa IMAR – ide o priebežné zaznamenávanie údajov do IMAR konkrétneho projektu určeným zamestnancom RO v presne určenom čase, a to na základe povahy predloženej ŽoP a výskytu projektových udalostí počas implementácie projektu (od podpisu zmluvy o NFP po prijatie záverečnej ŽoP), ktoré sú reprezentované jednotlivými základnými a doplnkovými rizikovými faktormi;
    2. Výkon rizikovej analýzy – porovnanie celkového rizikového indexu projektu v čase prijatia danej ŽoP v ITMS2014+ so stanovenou hraničnou hodnotou RI.

1. **AFK ŽoP –** Výsledok rizikovej analýzy, t. j. hodnota RI projektu v čase prijatia danej ŽoP v ITMS2014+, podmieňuje rozsah výkonu AFK ŽoP[[1]](#footnote-2) nasledovným spôsobom:
2. dosiahnutý RI je rovný/nad stanovenou hraničnou hodnotou RI – ŽoP podlieha úplnej kontrole;
3. dosiahnutý RI pod stanovenou hraničnou hodnotou RI – ŽoP podlieha len formálnej kontrole.
4. **Overovanie funkčnosti modelu AR -** Model AR slúži na odhad pravdepodobne možných scenárov priebehu implementácie projektu, ktoré nie je možné predpovedať s  úplnou mierou istoty. Na uskutočnenie takýchto odhadov sa využívajú predpoklady (rizikové faktory) a vykonávajú sa výpočty (kalkulácia RI projektu), ktoré nemusia dokonale odrážať implementačnú realitu projektov. Overovanie funkčnosti modelu AR pozostáva z nasledovných procesov:
5. Monitorovanie výkonu AFK ŽoP s využitím modelu AR - slúži ako podproces validácie správnosti nastavenia modelu AR, a jeho podstatou je zber potrebných údajov a overenie kvality správy IMAR.
6. Validácia správnosti nastavenia modelu AR – na základe agregovanej databázy IMAR RO vykonáva priebežnú validáciu správnosti nastavenia modelu AR.

Oba procesy je možné považovať za terciárne, a to v zmysle toho, že nevyužívajú samotný IMAR pre určenie rizikovosti daného projektu, ale spracúvajú agregované výsledky väčšieho počtu IMAR a ďalších údajov.

1. Do práce s modelom AR sú zapojené dve pracovné pozície, a to projektový manažér a administrátor, ktoré sú zodpovedné za výkon nasledovných činností:
2. projektový manažér:
3. správa IMAR a výkon rizikovej analýzy;
4. výkon AFK ŽoP
5. administrátor:
6. overovanie funkčnosti modelu AR, t. j. monitorovanie výkonu AFK ŽoP s využitím modelu AR a validácia správnosti nastavenia modelu AR.
7. RO, v prípade administrátora aj CKO, je v rámci jednotlivých pracovných pozícií povinný zabezpečiť ich zastupiteľnosť.
8. Administrátor na úrovni RO a CKO vykonáva činnosti súvisiace s overovaním funkčnosti modelu AR a naň nadväzujúce prípadné úpravy modelu AR, a to v prípade administrátora na RO na úrovni konkrétneho RO a v prípade administrátora na CKO na agregovanej úrovni za viac RO. Administrátor na CKO model AR spravuje z pozície gestora tohto MP.
9. Projektový manažér ako aj administrátor využíva v rámci svojich činností exporty dát generované z ITMS2014+, ktoré majú predvolenú štruktúru. Exporty je možné z ITMS2014+ vykonať kedykoľvek podľa potreby.
10. **Hraničná hodnota RI je prednastavená na úrovni 10,50 pre EFRR, KF, ENRF, resp. 9,15 pre ESF projekty**. Hodnota hraničnej hodnoty RI sa môže meniť po výkone validácie modelu AR. Následne je potrebné upraviť jej hodnotu v IMAR. K úprave HH RI môže dôjsť na základe validácie hraničnej hodnoty alebo validácie nastavenia modelu AR, a to z podnetu CKO alebo RO. HH schvaľuje CKO, pričom administrátor na CKO eviduje všetky zmeny HH za všetky RO. Po formálnom schválení HH zo strany CKO a informovaní RO, RO zabezpečí informovanie všetkých relevantných zamestnancov o platnej HH prostredníctvom svojich interných postupov.

Obrázok 1 Schéma rizikovo orientovaného prístupu pre výkon AFK ŽoP (stručný prehľad)



Tabuľka 1 Prehľad základných, doplnkových a vylučovacích rizikových faktorov

| **P. č.** | **Názov rizikového faktora** |
| --- | --- |
| **Základné rizikové faktory na úrovni projektu: Fáza účinnosti zmluvy o NFP[[2]](#footnote-3)** | |
| **RF [1]** | Typ Prijímateľa (sektor) |
| **RF [2]** | Doba existencie subjektu |
| **RF [3]** | Skúsenosti s realizáciou EŠIF projektov |
| **RF [4]** | Zazmluvnená výška celkových oprávnených výdavkov |
| **RF [5]** | Plánovaná doba realizácie projektu (vrátane podporných aktivít) |
| **RF [6]** | Počet zapojených partnerov |
| **RF [7]** | Typ projektu |
| **RF [8]** | Vecné zameranie projektu |
| **RF [9]** | Kvalita projektu |
| **RF [10]** | Miera nezrovnalostí na celkových výdavkoch projektov realizovaných prijímateľom |
| **RF [11]** | Metóda a postup verejného obstarávania/ obstarávania |
| **RF [12]** | Spôsob vykazovania výdavkov |
| **RF [13]** | Miera zníženia žiadanej podpory |
| **Doplnkové rizikové faktory na úrovni projektu: Fáza implementácie projektu** | |
| **DRF [1]** | Výstup z analýzy systému ARACHNE |
| **DRF [2]** | Miera chybovosti v predchádzajúcich overených ŽoP (podiel NV na nárokovaných výdavkoch) |
| **DRF [3]** | Podiel COV v ŽoP, ktoré boli predmetom úplnej kontroly |
| **DRF [4]** | Intenzita výkonu FKnM |
| **DRF [5]** | Zmeny projektu |
| **DRF [6]** | Charakter výdavkov v ŽoP |
| **DRF [7]** | Výška ŽoP v porovnaní s COV projektu |
| **DRF [8]** | Kvalita ŽoP |
| **DRF [9]** | Závery výkonu FKnM |
| **DRF [10]** | Stav zrealizovaných VO alebo obstarávaní |
| **Vylučovacie rizikové faktory na úrovni projektu** | |
| **VRF [1]** | Podozrenie z konfliktu záujmov |
| **VRF [2]** | Podozrenie z podvodu alebo korupcie |
| **VRF [3]** | Negatívna medializácia projektu |

6 Špecifikácia jednotlivých prvkov modelu AR

IMAR a jeho správa, výkon rizikovej analýzy

1. **IMAR** je nástroj rizikovo orientovaného prístupu pre výkon AFK ŽoP a má podobu súboru rizikových faktorov (základných, doplnkových a vylučovacích) s preddefinovanými agregačnými vzťahmi umožňujúcimi kalkuláciu rizikového indexu projektu (okrem vylučovacích, ktoré nemajú vplyv na kalkuláciu rizikového indexu projektu). Ide o šablónu v prostredí MS Excel (Príloha č. 1 tohto metodického pokynu). IMAR sa vypĺňa pre konkrétny projekt.
2. PM používa uzamknutú verziu IMAR, t. j. editovateľné sú len vybrané bunky. Neuzamknutú verziu IMAR má k dispozícii len administrátor modelu AR na úrovni RO a CKO.
3. **Správa IMAR** spočíva v postupnom zadávaní údajov k rizikovým faktorom zo strany RO, a tov čase podpisu zmluvy o NFP ako aj priebežne v rámci implementácie projektu až do prijatia záverečnej ŽoP. Zaznamenávajú sa tu relevantné údaje na základe povahy predloženej ŽoP (napr. veľkosť, typ výdavkov a pod.) alebo na základe projektových udalostí, ktoré sa priebežne vyskytujú počas implementácie projektu (napr. vykonanie finančnej kontroly VO, vykonanie finančnej kontroly na mieste, vykonanie rizikovej analýzy Arachne).
4. Fáza účinnosti zmluvy o NFP predstavuje začiatok správy IMAR, nakoľko už v tomto okamihu RO disponuje dostatočnými informáciami, na základe ktorých je možné vyhodnotiť prvotnú indikatívnu rizikovosť projektu. Ide o tzv. bázu. Vykonanie záznamov do IMAR za jednotlivé rizikové faktory zo strany RO je potrebné uskutočniť **najneskôr do 15 pracovných dní** od účinnosti zmluvy o NFP, resp. najneskôr do času prijatia prvej ŽoP na RO. Referenčným termínom pre začiatok správy IMAR je dátum účinnosti zmluvy o NFP bez ohľadu na to, kedy došlo k zápisu jednotlivých záznamov za rizikové faktory zo strany RO do IMAR v rámci stanovenej lehoty.
5. Fáza implementácie projektu predstavuje výskyt udalostí, na základe ktorých sa do IMAR priebežne zaznamenávajú zodpovedajúce údaje k príslušným rizikovým faktorom. Samotnou implementáciou projektu sa môže meniť jeho prvotne identifikovaná rizikovosť určená vo fáze uzatvorenia zmluvy o NFP (na úrovni bázy). Vzhľadom na skutočnosť, že jednotlivé projektové udalosti sa počas implementácie projektu objavujú nepravidelne, priebežné úkony v rámci správy IMAR (vykonanie záznamov za jednotlivé rizikové faktory zo strany RO) sú naviazané na vznik jednotlivých projektových udalostí.
6. Za účelom zvýšenia kvality a správnosti zaznamenávania zápisov do IMAR, RO dodržiava princíp 4 očí pri každom zápise.
7. Detailná charakteristika IMAR ako aj súvisiacich činností jeho správy je uvedená v prílohe č. 2 tohto metodického pokynu.
8. **Výkon rizikovej analýzy** zo strany RO je naplnením rizikovo orientovaného prístupu pre výkon AFK ŽoP. Agregáciou hodnôt rizikových indexov za jednotlivé RF a DRF, podľa vopred definovaných agregačných vzťahov, sa vypočítava celkový RI projektu pre prijatú ŽoP, ktorá má byť predmetom AFK. Porovnanie celkového RI projektu v čase prijatia danej ŽoP v ITMS2014+ so stanovenou hraničnou hodnotou RI určuje rozsah výkonu AFK ŽoP, a to buď iba v rozsahu formálnej alebo úplnej kontroly.
9. Výstupom analýzy rizík je kontrolný zoznam. Vzor kontrolného zoznamu je uvedený v prílohe č. 3 tohto metodického pokynu. Prílohou tohto kontrolného zoznamu je IMAR platný k dátumu prijatia predmetnej ŽoP v ITMS2014+.

Výkon AFK ŽoP

1. Uplatňovaním rizikovo orientovaného prístupu pre výkon AFK ŽoP sa do procesu AFK ŽoP zavádza nový prvok, a to rozlišovanie rozsahu overenia v závislosti od rizikovosti projektu a danej ŽoP. AFK ŽoP môže byť vykonaná len v rozsahu formálneho overenia relevantných skutočností (formálna kontrola) alebo v rozsahu úplného overenia (úplná kontrola). Nastavenie deliacej línie medzi rozsahom formálnej a úplnej kontroly je vykonané formou označenia otázok v KZ pre výkon AFK ŽoP (v zmysle vzoru CKO č. 13 vrátane jeho aktualizácií). Otázky, ktoré sú predmetom formálnej kontroly nerizikového projektu sú označené príznakom “\*” pri čísle konkrétnej otázky.

Charakteristika/rozsah formálnej kontroly:

1. overenie predovšetkým formálnych náležitostí predloženej ŽoP a jej príloh (úplnosť dokladov, druh dokladov, aktuálnosť predložených formulárov/dokladov, správnosť vyplnenia formulárov/dokladov, správnosť nárokovanej čiastky/sumy v ŽoP bez overenia jej výpočtu na základe príloh ŽoP);
2. nízka, resp. nižšia časová náročnosť formálnej kontroly ako pri úplnej kontrole;
3. nízke, resp. nižšie vynaložené úsilie zo strany RO na kontrolu predložených dokladov ako pri úplnej kontrole.

Charakteristika/rozsah úplnej kontroly:

1. overenie správnosti všetkých deklarovaných skutočností v predloženej ŽoP a jej príloh (správny výpočet nárokovanej čiastky/sumy, kontrola primeranosti vynaložených finančných prostriedkov, preukazovanie súladu, resp. dodržiavania stanovených podmienok uvedených v zmluve o NFP vrátane príslušnej legislatívy, a pod.);
2. vysoká, resp. zvýšená časová náročnosť úplnej kontroly voči formálnej kontrole;
3. vysoké, resp. vyššie vynaložené úsilie zo strany RO na kontrolu predložených dokladov resp. skutočností z nich vyplývajúcich ako pri formálnej kontrole.

Overovanie funkčnosti modelu AR

1. Účelom **overovania funkčnosti modelu AR** je získať primerané uistenie o jeho dostatočnej efektívnosti, t. j. najmä či je súbor stanovených rizikových faktorov relevantný a či priepustnosť modelu AR je na akceptovateľnej úrovni. Akceptovateľnou úrovňou je celková miera chybovosti na úrovni do 2% z deklarovaných výdavkov na EK.[[3]](#footnote-4)Overovanie funkčnosti modelu AR zo strany RO je založené na výkone pravidelnej validácie na základe agregovaných údajov z IMAR a dát z priebežného monitorovania fungovania modelu AR.
2. Overovanie funkčnosti modelu AR vykonáva RO prostredníctvom dvoch činností:
   1. validácia nastavenia hraničnej hodnoty RI,
   2. validácia nastavenia modelu AR.
3. **Účelom validácie nastavenia hraničnej hodnoty RI** je overenie správnosti nastavenia hraničnej hodnoty RI vzhľadom na očakávanú účinnosť/priepustnosť modelu AR. Nastavenie hraničnej hodnoty RI zodpovedá očakávaniam, aký podiel ŽoP by mal podliehať formálnej kontrole a aký úplnej kontrole. V prípade, že v danom období, kedy sa aplikuje príslušná hraničná hodnota RI, je podiel ŽoP v skutočnej implementácii výrazne odlišný od očakávaného podielu, t. j. mimo stanovených tolerancií, je vhodné analyzovať príčiny a prípadne prehodnotiť hraničnú hodnotu RI. Validácia nastavenia hraničnej hodnoty RI sa vykonáva pravidelne, a to **mesačne**.
4. **Účelom validácie nastavenia modelu AR** je overenie správnosti nastavenia modelu AR týkajúce sa najmä relevantnosti vyhodnocovaných rizikových faktorov, kategorizácie jednotlivých rizík a pridelených váh a správnosť nastavených procesov. Validácia nastavenia modelu AR sa vykonáva pravidelne, a to **štvrťročne**[[4]](#footnote-5).
5. V rámci činností overovania funkčnosti modelu AR sa najmä porovnáva vznik neoprávnených výdavkov/nezrovnalostí typologicky identifikovaných/identifikovateľných AFK ŽoP (v rámci AFK ŽoP, certifikačného overovania, auditov a pod.) a rizikový index ŽoP, v ktorých boli tieto neoprávnené výdavky/nezrovnalosti identifikované. Nežiadúcim javom je zvýšený výskyt neoprávnených výdavkov a nezrovnalostí v ŽoP, ktorých RI bol pod hraničnou hodnotou RI, a teda boli predmetom formálnej kontroly na základe ich vyhodnotenia modelom ako nízko rizikových.
6. Medzi ďalšie skutočnosti, ktoré môžu byť predmetom overenia funkčnosti modelu AR sú napríklad:
   1. spätná väzba od projektových manažérov s využívaním IMAR;
   2. pracovné vyťaženie nielen projektových manažérov, ale aj osoby/osôb zodpovedných za výkon validácií;
   3. očakávaná pridaná hodnota, ktorú má validácia priniesť (predpoklad žiadnych, resp. malých zmien pri častej analýze v porovnaní s významnými a komplexnými zmenami pri frekvencii nastavenej s priveľkým časovým odstupom);
   4. externé vplyvy, podnety a iné.
7. Okrem vyššie uvedených validačných činností je súčasťou overovania funkčnosti modelu AR **monitorovanie** **výkonu AFK ŽoP s využitím modelu AR**,ktoréposkytuje dáta do spomenutých validačných procesov. Pozostáva zo zberu údajov o predložených ŽoP, ktoré za sledované obdobie prešli AFK ŽoP. **Účelom monitorovania výkonu AFK ŽoP** je:
   1. zabezpečenie dát pre overenie dodržiavania vopred stanovených cieľov miery výkonu úplnej kontroly, t. j. konkrétneho plánovaného podielu ŽoP zo strany RO podieľajúcich sa na úplnej kontrole;
   2. zabezpečenie dát pre analýzu efektivity modelu AR s ohľadom na priepustnosť a následný výskyt neoprávnených výdavkov/nezrovnalostí;
   3. zabezpečenie dát pre overovanie chybovosti ŽoP, ktoré neboli overené v rozsahu úplná kontrola;
   4. overovanie kvality správy IMAR, jednak z hľadiska zaznamenania všetkých relevantných udalostí/informácií počas implementácie projektu, ako aj z hľadiska správnosti jednotlivých záznamov. Po vykonaní overenia kvality správy IMAR administrátor RO/SO vypracuje kontrolný zoznam k overeniu správnosti údajov v IMAR podľa prílohy č. 6 tohto metodického pokynu.
8. Monitorovanie výkonu AFK ŽoP s využitím modelu AR je vykonávané na nasledovných úrovniach:
   1. Úroveň RO, resp. SO ak časť úloh RO je delegovaná na SO v zmysle zmluvy o vykonávaní častí úloh RO;
   2. Úroveň CO.
9. Bližšia charakteristika procesov spojených s overovaním funkčnosti modelu AR s detailným popisom ako postupovať zo strany RO je uvedená v prílohe č. 4 tohto metodického pokynu.
10. **Overovanie prítomnosti rizík týkajúcich sa VRF [1] až VRF [3]** je činnosť, ktorá je súčasťou už existujúcich kontrolných mechanizmov ako sú finančná kontrola VO, AFK ŽoP, FKnM, analýza ARACHNE alebo kontrola medializovaných podnetov; prípadne sa môže vyskytnúť ad hoc. V prípade prítomnosti rizika v rámci VRF na danom projekte **na úrovni podozrenia[[5]](#footnote-6), resp. ak sa potvrdí daná skutočnosť**, všetky predložené ŽoP od toho momentu podliehajú AFK v rozsahu úplná kontrola bez ohľadu na dosiahnutý RI v rámci komponentu kvantitatívnych rizikových faktorov. V prípade, že sa ďalším skúmaním nepotvrdí podozrenie ich prítomnosti na danom projekte, výkon AFK ŽoP sa vracia do režimu určovania rozsahu kontroly podľa dosiahnutého RI projektu.

Kvalitatívna analýza sa týka nasledovných vylučovacích rizikových faktorov:

* VRF [1] Podozrenie z konfliktu záujmov;
* VRF [2] Podozrenie z podvodu alebo korupcie;
* VRF [3] Negatívna medializácia projektu.

1. Bližšia charakteristika IMAR za komponent kvalitatívnych rizikových faktorov s detailným popisom ako postupovať zo strany RO je uvedená v prílohe č. 2 tohto metodického pokynu.
2. Po vykonaní validácie administrátor CKO vypracuje príslušný kontrolný zoznam k validácii podľa prílohy č. 5 tohto metodického pokynu.

7 Aktualizácia modelu AR

1. K aktualizácii modelu AR môže dôjsť 2 spôsobmi:

* na základe úpravy modelu AR z podnetu CKO prostredníctvom aktualizácie tohto MP;
* na základe podnetu RO.

1. V prípade zmeny legislatívy, Systému riadenia EŠIF, metodických pokynov a vzorov, CKO posúdi vplyv tejto zmeny na MP a MP automaticky aktualizuje.
2. V prípade podnetu od RO, CKO posúdi všeobecnú platnosť a opodstatnenosť navrhovaných úprav a MP aktualizuje.
3. Povinnosťou RO je pri každej zmene parametrov modelu, túto zmenu riadne zdôvodniť a konzultovať s CKO. CKO navrhovanú zmenu vezme na vedomie.
4. Úlohou CKO je vedenie evidencie zmien modelov (vrátane všetkých parametrov) na jednotlivých RO minimálne v nasledovnom rozsahu: názov parametra modelu AR, dátum zmeny, popis zmeny parametra modelu AR a odôvodnenie tejto zmeny.
5. V prípade, ak sa vykoná zmena modelu AR na úrovni jedného RO, CKO v spolupráci s ostatnými RO posúdi, či táto zmena nemá vplyv na modely aj iných RO (ak relevantné). Ak áno, je potrebné zvážiť aktualizáciu MP.

8 Prechodné ustanovenia

1. Ak sa RO rozhodne pre výkon AFK ŽoP podľa tohto MP CKO
   1. informuje CKO o svojom rozhodnutí (bezodkladne po nadobudnutí účinnosti tohto metodického pokynu ako aj pri každej zmene rozhodnutia).
   2. zapracuje tieto postupy do ním vydávanej riadiacej dokumentácie (najneskôr ku dňu predchádzajúceho dňu od ktorého sa postup uplatní),
   3. určí rozsah projektov, v ktorých sa tento postup aplikuje,
   4. stanoví obdobie, od ktorého sa tento postup uplatní.

9 Záverečné ustanovenia

1. RO je povinný zabezpečiť dostatočnú a úplnú informovanosť žiadateľov/prijímateľov o postupoch a pravidlách vyplývajúcich z tohto metodického pokynu s cieľom minimalizovať vznik neoprávnených výdavkov v dôsledku nesplnenia povinností pri ich zadávaní podľa metodického pokynu (napr. informovať prijímateľov, či ŽoP bola overená v rozsahu formálna alebo úplná kontrola).
2. Pre projekty, ktoré sú v čase zavedenia modelu AR do procesov na RO už v implementácii, sa model AR aplikuje rovnako ako v projektoch, ktorých začiatok implementácie nastane až po zavedení modelu AR do procesov na RO. Osobitné ustanovenia k správe IMAR pre projekty v implementácii v čase zavedenia modelu AR do procesov na RO sú uvedené v prílohe č. 2 tohto metodického pokynu.
3. Pre účely tohto metodického pokynu sa na komunikáciu ako aj validáciu modelu rizikovej analýzy použije emailová adresa [afk.zop@mirri.gov.sk](mailto:afk.zop@mirri.gov.sk).

10 Zoznam príloh

Príloha č. 1 – IMAR

Príloha č. 1a – Chronológia do IMAR

Príloha č. 2 – Správa IMAR

Príloha č. 3 – Kontrolný zoznam k zisteniu spôsobu výkonu AFK ŽoP

Príloha č. 4 – Validácia modelu AR

Príloha č. 5 – Kontrolný zoznam k validácii

Príloha č. 6 – Kontrolný zoznam k overeniu správnosti údajov v IMAR

1. Výkon AFK ŽoP nadväzuje na analýzu rizika vykonanú v rámci IMAR, ktorý určuje rozsah overenia AFK ŽoP. Vzhľadom na to, možno výkon AFK ŽoP v kontexte modelu AR považovať za sekundárny, t. j. nadväzujúci proces. [↑](#footnote-ref-2)
2. Fáza účinnosti zmluvy o NFP predstavuje začiatok správy IMAR, nakoľko už v tomto okamihu RO disponuje dostatočnými informáciami, na základe ktorých je možné vyhodnotiť prvotnú indikatívnu rizikovosť projektu. [↑](#footnote-ref-3)
3. Je možné predpokladať, že v časti ŽoP, ktoré prejdú len formálnou kontrolou, nebudú identifikované neoprávnené výdavky, ktoré však budú zachytené v rámci auditu. Je nevyhnutné, aby takéto dodatočné neoprávnené výdavky nezvyšovali celkovú chybovosť nad úroveň 2 %. Riziko príliš vysokých neoprávnených výdavkov zistených auditom ako dôsledok vysokej priepustnosti modelu AR sa nedá úplne odstrániť, možno ho len znižovať, a to dvoma procesmi: a) vylepšovať a prispôsobovať model AR aktuálnej situácii prostredníctvom validácií, b) vykonávať opätovnú AFK ŽoP v rozsahu úplná kontrola na ŽoP, u ktorých pôvodná AFK ŽoP bola vykonaná v rozsahu formálnej kontroly (ktorej účelom je overiť na vzorke ŽoP, v akej miere na týchto ŽoP vznikajú NV, pokiaľ je kontrola vykonaná). [↑](#footnote-ref-4)
4. Ide o prvotné nastavenie frekvencie v čase spustenia modelu AR do prevádzky a prvých validačných cyklov. V prípade, ak model AR funguje efektívne a nie je potrebné opätovne prehodnocovať hodnoty parametrov modelu AR, RO môže, po konzultácii s CKO, znížiť frekvenciu validácie nastavenia modelu AR na polročnú. [↑](#footnote-ref-5)
5. Podozrenie v zmysle, že RO formálne takéto podozrenie eviduje na projekte, bez ohľadu na to, kto je "pôvodcom" daného podozrenia. [↑](#footnote-ref-6)